Din il-ġimgħa d-dibattitu f'pajjiżna kien ikkaratterizzat mill-kontroversja madwar il-possibbiltà tal-iffriżar tal-embrijuni bħala parti mill-proċess tal-IVF. Għalkemm l-iffriżar tal-embrijuni m'għandux x'jaqsam mal-abort, xorta waħda ma kontx sorpriż meta tal-Gift of Life, li kulħadd jaf li jxejru bandiera blu, ħarġu kontra l-proposta tan-Nisa Laburisti. Tal-Gift of Life jemmnu li l-missjoni tagħhom hija li jiddefendu l-ħajja umana qabel ma titwieled. Jemmnu li l-ħajja umana tibda mal-konċepiment, u li għalhekk hija intitolata għall-istess drittijiet ta' persuna. Għandhom kull dritt iħaddnu dan it-twemmin. Personalment lanqas jien ma naqbel mal-abort, għal ħafna raġunijiet. Biss, l-ipokresija ddejjaqni. Għal tal-Gift of Life l-ħajja tibda mal-konċepiment, kif tkompli wara mhux biċċa tagħhom L-ipokresija ta' gruppi li jsejħu lilhom infushom 'pro-life', jiġifieri 'favur il-ħajja', ma tiqafx tgħaġġibni. Dawn il-gruppi, jekk iridu jkunu kredibbli, imisshom jibdlu isimhom għal 'anti-abortion', jew 'kontra l-abort'. Jekk mhux qed iħossuhom kreattivi, jistgħu jieħdu spunt mill-kampanja ta' kontra d-divorzju, u joħorġu b'xi isem bħal 'Ħajja Iva, Abort Le'. Hemmhekk forsi nibda nifhimhom meta jiffukaw biss fuq il-ħajja qabel it-twelid. Imma kif tista' tgħid li trid tipproteġi l-ħajja umana, li tikkunsidra l-ħajja umana bħala rigal, tant li toħroġ b'isem bħal Gift of Life, u jkun jinteressak biss mill-ħajja ta' qabel it-twelid? Għax għal tal-Gift of Life l-ħajja umana importanti biss qabel ma titwieled. Wara li titwieled Alla m'għamilha. Dak jarah ħaddieħor. Tal-Gift of Life milli jidher ma jinteressahomx. Xi darba smajtuhom ilissnu nofs ta' kelma fuq każijiet magħrufa ta' tfal abbużati sesswalment? Qatt qalu xi ħaġa fuq it-tbatija li jgħaddu minnha t-tfal li jispiċċaw f'orfanatrofji għax il-ġenituri tagħhom ħaqruhom, ma jinteressahomx minnhom, jew ġenwinament ma jistgħux jieħdu ħsiebhom? Qatt ħeġġew lill-familji Maltin biex jiffosterjaw lil dawk it-tfal li għandhom bżonn iħossuhom maħbuba, għax fil-ħajja qasira tagħhom ħlief niket ma daqux, tant li minħabba f'hekk la jikbru se jispiċċaw fl-istess ċirku vizzjuż tal-familji tagħhom? Jien, li l-ħajja umana tinteressani wara t-twelid daqskemm tinteressani qabel, qatt ma smajthom jagħmlu xejn minn dan. U allura bir-raġun nistaqsi: x'inhi verament l-aġenda ta' gruppi bħal dawk tal-Gift of Life? Tgħid il-Kunsill Nazzjonali tan-Nisa lest jagħtina l-opinjoni tiegħu fuq il-kwalità tal-ħass Malti? Meta jkun hemm konsultazzjoni pubblika, nifhem li kulħadd għandu dritt jagħti l-opinjoni tiegħu. Madankollu dan ma jfissirx li kulħadd għandu jiżżattat biex jagħti l-opinjoni tiegħu fuq kollox. Il-Kunsill Nazzjonali tan-Nisa wkoll ħareġ jiġri jagħti l-opinjoni tiegħu rigward "id-drittijiet tal-embrijun". Li tal-Gift of Life jitkellmu fuq id-drittijiet ta' bajda u sperma li għadhom kif ingħaqdu, nifhimha. Imma li l-Kunsill Nazzjonali tan-Nisa joħroġ b'argument bħal dan, ma nista' nifhimha b'xejn. Forsi jien injorant imma, sa fejn naf jien, għaqdiet, gruppi u kunsilli tan-nisa, xogħolhom huwa li jaqbżu għad-drittijiet tan-nisa, u mhux għal tal-embrijuni. Għal dawn tal-aħħar hemm il-Gift of Life u oħrajn bħalhom. Nixtieq inkun naf x'il-kazzola jifhmu l-kunsill tan-nisa fl-embrijuni? Tgħid ikunu lesti jagħtuna l-opinjoni tagħhom fuq il-kwalità tal-ħass Malti wkoll? Nistħajjel li jkun hemm xi ħadd li joħroġ jiġri jgħidli li n-Nisa Laburisti wkoll tkellmu fuq dan is-suġġett. Min jgħid hekk ikun sejjer żbaljat. Għax in-Nisa Laburisti tkellmu fuq l-IVF fil-kuntest tad-drittijiet tal-mara, u mhux fuq id-drittijiet tal-embrijun. Fi kliem ieħor, tkellmu fuq dak li jifhmu fih.